Awakka terus segulai, segempung ati
NADAI lebih ari sekula nyadi peputan pemadu manah kena ngambuh nembiak ngembuan minda tauka peragam ati nyadi semenua, sebansa dalam Sarawak, dalam Malaysia. Bepun ari sekula meh nembiak endang udah berengkah berakup enggau pangan diri dalam idealisma enggau realisma bansa Malaysia, nyadi rayat ti ngembuan minda tebuka lalu ulih nerima konsep bansa Malaysia. Lalu sepengudah bisi bantai konsep 1Malaysia ulih Menteri Besai dulu suba, iya nya Datuk Seri Mohd Najib Tun Razak, nadai kebuah bantai nya enda ngasuh kitai majak agi berakup. Taja pia, anang madah mudah enggau jaku aja, laban jaku nya enda tau enda dikelapung enggau pengawa ti ngena sereta praktikal ti tau meri awak ngagai bala nembiak ngasuh sida balat agi bekempit kaul enggau pangan diri lalu ngujungka sida balat agi berakup. Penyerakup tu ukai mina dalam runding tang meda dalam pengawa mega. Nya alai utai ti chukup manah kena ngaul sida enggau pangan diri nya baka utai ti dikereja sida nyengkaum lumba enggau main, pengawa rama, kelebih agi program nembiak diatur sekula tauka diatur gerempung nembiak. “Taja pan silibus enggau kurikulum di sekula endang diperambu sereta dipejalaika kena nempa nembiak ti ngembuan runding enggau penemu rayat Malaysia beserakup, nya bedau temu ulih mujur nyapai tuju tu lalu ngasilka nembiak ngempu minda 1Malaysia. “Sida enda tau enda diberi awak begulai lama agi enggau pangan diri, ukai dalam kelas aja tang di luar kelas baka nyadi kaban kelab, gerempung enggau main ti sama. Nya alai laban nembiak sekula buding balat agi bekaul rapat enggau pangan laban sida pan begulai pendiau ba buding tauka asrama,” ku seiku kepala pengajar sekula buding tang enda ngasuh nama iya ditulis ditu. Di sekula endang mayuh kelab, gerempung, lumba enggau main ti mayuh atur pengawa enggau program alai bala nembiak ulih chakap enggau. Ari penyakah tu meh sida lalu bisi awak bekelala, begulai sereta bekempit enggau pangan diri.  Ditu meh sida dikambuh nyadi nembiak ngembuan minda 1Malaysia. NYERAKUPKA NEMBIAK SEKULA Opis Menteri Pelajar Malaysia bisi numbuhka siti program dikumbai RIMUP (Rancangan Integrasi Murid Untuk Perpaduan). Program tu balat mujur nyadi peputan ngambuh nembiak 1Malaysia. Iya berupai udah mujur nyapai tuju ati perintah deka nyerakupka nembiak sekula menua kitai ditu. RIMUP dipejalaika mayuh agi ba sekula sekonderi ungkup nembiak umur bebelas taun tauka remaja. Dalam RIMUP sida ngatur mayuh bansa pengawa main, jaku licha, pengawa rama enggau utai bukai ti ngerindu sereta ngerindang ati bala nembiak ti enggau masuk program nya, ti tebal agi dipejalaika dalam kem ujung minggu jauh ari sekula sida. Nyadi RIMUP tu kena nambahka utai bukai ti endang lama udah meruan di sekula. Kelimpah RIMUP utai bukai kena nambahka sekeda program ti meruan nya baka Program Tata Negara. Sekeda pengawa dipejalaika ulih program tu nadai jauh bida enggau RIMUP. Kebuah pia, laban tuju dua iti program tu endang sama, iya kena mantu tempa minda 1Malaysia ba bala nembiak sekula. Sekeda peputan kambuh nembiak ti meruan di sekula nya baka gerempung Pengakap, Pandu Puteri, Bulan Sabit Merah (PBSM), St John’s Ambulance, Kadet Polis, Kadet Bomba enggau sekeda gerempung tauka kelab bukai. Semua tu enda ditumbuhka kena nyapai tuju ti sama, kelimpah ari meri penemu pasal siti-siti gerempung nya. Bala sida nembiak deka diberi awak belajar pasal Rukun Negara ti ngundan lima iti prinsip ti patut nyadi lalau pengidup genap iku kitai rayat Malaysia. Dalam Pengakap tauka Pejilin, ambika banding, genap iku nembiak ti masuk nyadi kaban iya, iya nya nyadi pengakap, nembiak nya deka ngangkat Sumpah Penaluk Pengakap (Persetiaan Pengakap tauka Scout Honour). Dalam jaku Bahasa Malaysia Persetiaan Pengakap nya bakatu: Bahawa Dengan Sesungguhnya, Saya Berjanji Dan Bersetia, Yang Saya, Dengan Seberapa Daya Upaya, Akan:-Taat Kepada Tuhan, Raja Dan Negara, Menolong Orang Setiap Masa, Menurut Undang-Undang Pengakap. Nyadi siti ari Undang-Undang Pengakap nya nyadi pangan  semua orang, enda ngira bansa, asal penatai enggau agama. Tu endang nyadi ka pelasar kaul ti manah entara bala nembiak ti nyadi kaban Pengakap ti mega dikumbai kitai nembiak pengakap, indu enggau lelaki. Pengakap, Pandu Puteri, PBSM enggau sekeda kelab tauka gerempung di sekula endang kenyau ari dulu suba udah chakah ngatur mayuh bengkah program di dalam tauka di luar sekula. Tang nadai lebih ari program baka kem ujung minggu ti balat ngerinduka ati sereta ngerindang bala nembiak sekula. Tegal Pengakap ti chakah agi ngatur kem bakanya meh Pengakap endang semampai mayuh kaban dalam sekula sekonderi enggau primari. Maya sida ngatur kem, bala kaban Pengakap, baruh kemata tuai sida enggau bala pengajar, endang chakap ngatur mayuh bansa pengawa ti meri awak sida balat agi bekempit kaul enggau pangan diri baka begulai diau enggau tinduk dalam kem, beduruk nyumai tauka manduk utai dempa, sama berumpu makai utai panduk diri empu, mantai sekeda bansa main asal enggau atur program bukai ti ulih ngemanahka agi kaul sida enggau pangan diri. PENEMU NGIDUPKA DIRI Kelimpah ari nya, ba diri sida empu, genap iku nembiak ti enggau dalam kem nya bulih penemu ngidupka diri baka pelajar ngidupka diri dalam babas, penemu berapi, belajar diau sereta bebagi pemakai enggau pangan diri, belajar nyadi tuai tauka nitih enggau talukka tuai. Sida mega belajar penyabar ati, belajar enda rangka sereta belajar anang enda berundingka orang bukai lalu enda patut ngira diri empu aja. Sida belajar enda tau bechiping, bepinang enggau benibung. Sida enda tau enda dipadah lalu mereti pasal kitai mensia, kaya tauka menskin endang sama sebaka. Sida mega belajar enda tau ngemaruhka pangan diri. Mayuh  agi meh tuai bukai ti dipelajar sida tang semua nya endang empu tuju kena nyapai nembiak ngempu minda 1Malaysia. Dalam berapa taun ti udah, iya kenyau ari taun 2002 suba perintah Malaysia mega udah merambu mungkal siti program latih ti dikumbai National Service Training Programme tauka Program Latih Khidmat Negara. Dalam jaku kitaiiya dikumbai Program Latih Pengawa Bansa (PLPB). Program tu dikemendar Kabinet kena 30 hb Sepuluh, 2002 lalu program pengelama tiga bulan tu berengkah dipejalaika kena 30 hb Duabelas taun 2003 ngagai bulan Dua taun 2004. Terubah iya bisi 64,000 iku nembiak (ada dalam taun 1986 tauka umur 18 taun dalam taun 2004) tajapan maya nya bisi 450,000 nembiak umur serambau nya. Kebuah enda ulih diambi mayuh ari 64 ribu nya laban enda chukup endur enggau kereban bukai. Di menua kitai Sarawak tu bisi tiga iti kem ti chakah ngatur latih tu, iya di Serian, di Sibu enggau Miri taja pan diatu atur nya udah diketuka. Nitih padah bala nembiak ti udah enggau dalam latih tu, sida semua muji pemanah enggau penguntung ari PLPB tu. Nadai kebuah enda manah, laban tu meh awak naka pemanah sida ulih betemu sereta begulai enggau bala ti serambau ari serata menua Malaysia. Kelimpah ari nya endang bisi ga mayuh atur bukai dipejalaika kena nyerakup bala nembiak ti deka nyadi tuai dudi ila, lalu ngembuan tuju ngemeran gempung enggau penyerakup ti manah nyadi tuat pengelikun menua. Oleh TELESA EMPERAN 
See author's posts
